3. juulil võttis seadusandlik kogu vastu muudatuse, millega ei lubata võõramaistel kohtunikel teha otsuseid riikliku julgeolekuga seotud küsimustes. Riiklik julgeolek on lai mõiste. Seega saab võõramaistel kohtunikel keelata tegeleda paljude kohtuasjadega. Ametiasutused märkisid, et muudatus on hädavajalik, et kaitsta riigi põhihuve. See otsus oli märkimisväärne tagasiminek võrreldes praeguse segaõigussüsteemiga, tänu millele saab Macau kasutada välismaiste kohtunike erialaseid teadmisi. Ametlike arvandmete kohaselt on Macau 49 kohtunikust 10 kohtunikul välisriigi – peamiselt Portugali – kodakondsus.

2018. aasta mais mõisteti demokraatliku leeri opositsiooniline seadusandja Sulu Sou süüdi ebaseaduslikul koosviibimisel osalemises, kuna ta osales 2016. aasta protestis. Ta oli seadusandlikust kogust ajutiselt kõrvaldatud alates 2017. aasta detsembrist. Prokurör nõudis tõsise allumatuse eest Sulu Soule ja kehtiva korra vastasele kaasaktivistile Scott Chiangile vanglakaristust, kuid kohus otsustas, et vanglakaristus ei ole põhjendatud, kuna protestil ei kasutatud vägivalda ja protest oli lühiajaline. Kui Sulu Sou oleks saanud rohkem kui 30-päevase vanglakaristuse, oleks ta seadusandlikust kogust diskvalifitseeritud ja see oleks juba niigi nõrka opositsiooni veelgi nõrgendanud. Pärast kohtuotsust sai Sulu Sou jätkata tööd seadusandjana. Prokuröri süüdistusi küll kritiseeriti, et need on poliitiliselt motiveeritud, kuid kohtuotsus näitab selgelt kohtu sõltumatust.

2018. aasta oktoobris avati rahvale pidulikult Hongkongi-Zhuhai-Macau sild. Tänu sellele tähtsale taristuprojektile on omavahel ühendatud Zhuhai-nimeline linn mandril, Hongkong ja Macau. Silla pikkus on 42 km ja see asub nii mere kohal kui ka mere all (selle pikkus on 55 km, kui kaasa arvata juurdepääsuteed). Sild tagab parema ühenduse Greater Bay piirkonna linnade vahel, soodustab suuremat lõimumist Mandri-Hiinaga ning toob endaga kaasa uusi võimalusi ja väljakutseid.

2018. aastal käivitasid Macau ametiasutused mitu algatust riigi julgeoleku tugevdamiseks või teavitasid nendest algatustest. Need algatused viisid erihalduspiirkonna poliitika paremini kooskõlla Mandri-Hiinas valitsevate põhimõtetega: seadusandlik kogu võttis vastu muudatuse, millega ei lubata võõramaistel kohtunikel teha otsuseid riikliku julgeolekuga seotud küsimustes, vastu võeti riigihümni seadus ja teatati, et kavas on muuta riiklikke julgeolekuseaduseid.

Kuigi kodanikuvabadused on Macau põhiseadusega kaitstud, on poliitiline opositsioon nõrk ja kodanikuühiskond ei tee end eriti kuuldavaks. Macau põhiseadus ja teised õigusaktid ei näe ette üldiste valimiste korraldamist. Sellest hoolimata kutsub EL Macau ametivõime üles tagama seda, et avalikkust kaasataks suuremal määral erihalduspiirkonna valitsusjuhi ja seadusandliku kogu valimistesse. See suurendaks nimetatud organite legitiimsust ja avalikkuse toetust ning tugevdaks juhtimist.

Järgitakse õigusriigi põhimõtteid ja kohtud on sõltumatud, nagu on näha kohtumenetlusest opositsioonilise seadusandja Sulu Sou vastu. Inimõigusi ja põhivabadusi järgitakse laialdaselt.

2018. aasta augustis vabastati töölt seadusandlikus kogus töötanud pikaaegse staažiga Portugali päritolu õigusnõustajad. Neil olid ajutised töölepingud, kuid selline äkiline otsus tegi muret kodanikuühiskonnale, sest üha rohkem püüti vabaneda Portugali/välismaistest ekspertidest ja võtta tööle Hiina päritolu eksperte.

14. augustil võeti Macaus vastu riigihümniseadus, millega on muu hulgas nähtud ette trahv isikutele, kes väljendavad hümni suhtes lugupidamatust. Lisaks on seadusega nähtud ette, et koolide õppekavad peavad sisaldama hümni ajaloo õpetamist.

2018. aasta märtsis tühistasid Macau kirjandusfestivali korraldajad kirjanike Jung Changi, Suki Kimi ja James Churchi osalemise pärast seda, kui neile teatati mitteametlikult, et kõnealuste kirjanike sisenemist Macausse ei ole võimalik tagada. Keskus „PEN Hong Kong“ andis välja avalduse, milles väljendas pettumust selle tsenseeriva ja sundiva sammu pärast. Seda intsidenti tuleks vaadelda 2017. aasta arvukate keeldude kontekstis, kui välismaa ajakirjanikel ja poliitilistel aktivistidel ei olnud Macausse sisenemise õigust. Sisenemisõiguse andmisest keeldumise põhjuseks toodi riiklik julgeolek. Kuigi Macau sisserände eest vastutavatel asutustel on õigus keelduda erihalduspiirkonna territooriumile sisenemise õiguse andmisest, osutab läbipaistvuse puudumine selliste juhtumite korral muret tekitavale suundumusele kehtestada poliitiline tsensuur.

Võrdsed võimalused, õigused ja vabadused

Macau elanike õigusi ja põhivabadusi austati üldiselt endiselt, järgiti õigusriigi põhimõtet ja lähtuti Macau põhiseaduses sätestatud põhimõttest „üks riik, kaks süsteemi“.

Macau ei ole loonud inimõigustega tegelevat sõltumatut asutust, kuigi 2015. aasta detsembris andis ÜRO piinamisvastane komitee vastava soovituse.

2018. aasta novembris tehtud Hiina inimõiguste olukorra üldine korrapärane läbivaatamine hõlmas jagu Macau kohta. Macau sai ettepanekud kahelt riigilt, millest üks oli ELi liikmesriik: ühe ettepanekuga kutsuti Macaud üles ratifitseerima rahvusvahelist konventsiooni kõigi võõrtöötajate ja nende pereliikmete õiguste kaitse kohta ja teise ettepanekuga kutsuti Macaud üles võtma vastu diskrimineerimise vastu võitlemise õigusakte, et kaitsta kõiki tõrjutud rühmi, sealhulgas LGBTI-inimesi.

Eelmistes aruannetes on EL väljendanud muret ka seoses seksuaalse sättumuse ja sooidentiteedi alusel toimuva diskrimineerimisega. Need probleemid on eriti pakilised tööhõive, hariduse ja tervishoiu valdkonnas. Samasoolisi suhteid ei ole siiani lisatud seadusesse, millega muudetakse koduvägivald kriminaalkuriteoks. Lisaks on ÜRO majanduslike, sotsiaalsete ja kultuuriliste õiguste komitee kutsunud Macaud üles võtma vastu terviklikke diskrimineerimisvastaseid õigusakte.

Austatakse ajakirjandusvabadust. Tundub, et eelkõige hiinakeelses meedias ja Hiinaga seotud uudiste kajastamisel on tekkinud teatav enesetsensuur. Vabaühendused ja meediaaktivistid väljendavad endiselt muret enesetsensuuri üle. Veel üks ajakirjandusvabadusega seotud takistus on see, et raske on saada juurdepääsu allikatele ja omandada ametiasutustelt täielikku teavet.

Macaus on endiselt probleemiks inimkaubandus. Macaul on olemas inimkaubanduse vastane seadus, aga selle täitmine peab olema rangemalt tagatud. Hoolimata suurest kaebuste arvust esitatakse inimkaubanduse valdkonnas siiani vähe süüdistusi ja tehakse vähe süüdimõistvaid kohtuotsuseid. 2018. aastal saatsid Macau ametiasutused oma esindaja seitsmendale Bali protsessi ministrite konverentsile ja kõrgemate ametnike kohtumisele, väljendades niiviisi oma valmisolekut osaleda edaspidi rahvusvahelises koostöös, et võidelda inimkaubanduse vastu. Märtsis toimunud iga-aastasel ELi-Macau ühiskomitee koosolekul kohustus Macau tegema ELiga inimkaubanduse vastu võitlemise alal koostööd. Selle ülemaailmse probleemi lahendamiseks on EL valmis jätkama mõttevahetust ja tegema koostööd Macauga, et jagada tehnilisi eksperditeadmisi parimate tavade kohta.

Macau kodanikel on endiselt kogunemisvabadus väga erinevates küsimustes, alates 4. juuni mälestusteenistusest Tiananmeni väljakul kuni töötajate õigusteni välja. Septembris kiideti heaks uus meeleavaldusi ja kogunemisi käsitlev seadus, millega nähakse ette, et meeleavaldajatel tuleb esitada meeleavaldusteade politseile, mitte kodaniku- ja munitsipaalküsimuste ametile.

Macau ei ole tõhusalt jõustanud Rahvusvahelise Tööorganisatsiooni konventsioonides sätestatud ühinemisvabadust ja kollektiivläbirääkimiste õigust. EL kutsub Macaud võtma vajalikke meetmeid, et järgida Rahvusvahelise Tööorganisatsiooni konventsioone. Macaus puudub miinimumpalk, välja arvatud puhastusteenindajatel ja turvatöötajatel. 2019. aastal kavatseb valitsus kehtestada üldise miinimumpalga kõikidele töötajatele.

Muret tekitav on majanduslik ja sotsiaalne ebavõrdsus. Ametlik vaesusmäär puudub. Valitsus väidab, et Macau elanikkonnast elab vaesuses kõigest 2,3 %, kuid kodanikuühiskonna organisatsioonide hinnangul on see määr peaaegu 10 %. Septembris märkis ÜRO rassilise diskrimineerimise likvideerimise komitee, et vaesuse vähendamise vajadus on muret tekitav valdkond. Komitee soovitas tungivalt, et valitsus võtaks meetmeid, et kaotada etniliste rühmade vaheline majanduslik ebavõrdsus ning esitada statistilised näitajad majanduslike, sotsiaalsete ja kultuuriliste õiguste kohta ning võetud meetmete mõjususe kohta.

Macau võitleb korruptsiooni vastu ega ole kohkunud tagasi avalikkuse suure tähelepanu all olevate juhtumite lahendamiselt. 2018. aastal algatati uurimised Macau kaubanduse ja investeeringute edendamise instituudi presidendi ning pensionifondi juhataja suhtes. See näitab valitsuse otsusekindlust suhtuda riigiametnike korruptsiooni nulltolerantsiga.

Majanduslik areng

2018. aastal kasvas Macau SKP aastaga 4,7 %, võrreldes 9,7 % kasvuga 2017. aastal. 2017. aasta suur majanduskasv järgnes eelnenud aastate suurele majanduslangusele, kui hasartmängutööstust mõjutas Mandri-Hiina korruptsioonivastane kampaania. 2018. aastal paigutas Rahvusvaheline Valuutafond Macau maailmariikide hulgas rikkuselt neljandale kohale, kui võtta aluseks SKP elaniku kohta.

Valitsus viib majanduse mitmekesistamiseks ellu pikaajalist strateegiat, kuid Macau toetub jätkuvalt väga suures ulatuses hasartmängu- ja turismitööstusele. 2017. ja 2018. aasta majanduskasvu põhjustas hasartmängusektori taastumine ja pidev turistide sissevool. 2018. aastal külastas Macaud 35,8 miljonit inimest – see on 9,8 % kasv 2017. aastaga võrreldes. Hasartmängudest saadud tulud kasvasid 14,0 % ja jõudsid 303 miljardi Macau pataakani (ligikaudu 33 miljardit eurot).

Macaus on täielik tööhõive ja Macau toetub suurel määral välismaalastest töötajatele ja spetsialistidele . Viimase 7 aasta jooksul (sealhulgas majanduslanguse ajal aastatel 2014–2016) on töötuse määr olnud püsivalt alla 2 % ja 2018. aasta ei olnud erand. 2018. aastal tõusis inflatsioon 3,0 %-ni, 2017. aastal oli see 1,2 %.

2018. aasta kasvunumbrid on küll üldiselt head, kuid majanduskasv aeglustus sel aastal 7,6 %-lt esimesel poolaastal 2,0 %-le teisel poolaastal. Aeglustumine oli tingitud investeeringute vähenemisest (eriti vähenesid investeeringud ehitustegevusse) ja teenuste (eelkõige hasartmängude) ekspordi kasvu aeglustumisest.

15. novembril esitas valitsusjuht Fernando Chui Sai On oma viimase poliitilise avalduse valitsusjuhina. Peamiseks eesmärgiks jääb Macau peamiste tööstuste, s.t turismi- ja hasartmängutööstuse tugevdamine. Prioriteetideks on reguleerimine, fiskaliseerimine ja konkurentsivõime edendamine. Macaul tuleb püüda mitmekesistada majandust, mis põhineb peamistel olemasolevatele tööstusharudel, kasutades olemasolevat taristut, et arendada edasi oma konverentsi- ja messitööstust ning edendada loomemajandust ja spetsialiseerunud finantsettevõtteid. Lisaks on valitsus lubanud soodustada innovatsiooni ning toetada väikeseid ja keskmise suurusega ettevõtjaid, pakkudes ettevõtjatele soodustusi ja vähendades makse. 12 aastat järjest on valitsus kasutanud rahaliste toetuste paketti (sealhulgas sularaha väljajagamist), et parandada inimeste toimetulekut.